**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 24.07.2019, ora 08.00 –25.07.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 25.07.2019, ora 7.00**

**RÂURI**

**Debitele au fost în general staţionare,** exceptând cursurile superioare ale Mureșului și Oltului (aval Tomești), cursul mijlociu și inferior al Ialomiței, cursurile inferioare ale Bârzavei, Buzăului, Rm. Sărat, Putnei, Trotușului și Moldovei, unde au fost în creştere, ca urmare a precipitaţiilor căzute în interval şi propagării.

Mici creşteri de debite şi niveluri ca urmare a precipitaţiilor slabe căzute în interval sub formă de aversă s-au înregistrat pe unele râuri mici din zonele montane și submontane, cu precădere din centrul și estul țării.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul Prutului aval de Stânca Costeşti şi pe unii afluenţi ai Prahovei şi mai mici (sub 30% din normalele lunare) pe râurile din bazinele hidrografice: Lăpuș, Crasna, Crişul Repede, Crișul Negru, Moravița, Rm. Sărat, Bârlad, Jijia, bazinul superior şi mijlociu al Oltului, pe unele râuri din bazinul superior al Argeşului, pe unii afluenţi ai Mureşului (Luţ, Comlod, Iara, Feernic, Domald, Secaș, Sebeş, Râul Mare) şi pe unele râuri din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi, în general, staţionare,** exceptând cursul mijlociu al Oltului şi cursurile inferioare ale Ialomiţei, Buzăului, Rm. Sărat, Putnei şi Trotuşului, unde vor fi în creştere prin propagare.

Sunt posibile creşteri de debite şi niveluri pe unele râuri mici aferente zonelor de deal și munte, cu precădere din sudul şi estul ţării, datorită precipitaţiilor prevăzute sub formă de aversă.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 24.07 – 25.07.2019 **a fost în scădere**, având valoarea de **3000 m3/s**, sub media multianuală a lunii iulie (5350 m3/s).

În aval de Porţile de Fier debitele au fost în scădere pe sectoarele Gruia – Zimnicea și Hârșova – Tulcea și relativ staționare pe sectorul Giurgiu – Cernavodă.

**Debitul la intrarea în ţară** (secţiunea Baziaş) **va fi staţionar** (3000 m3/s).

În aval de Porţile de Fier, debitele vor fi în scădere pe sectoarele Gruia – Oltenița şi Brăila – Tulcea şi relativ staţionare pe sectorul Călărași – Vadu Oii.

**2.** **Situaţia meteorologică în intervalul 24.07.2019, ora 08.00 –25.07.2019, ora 06.00**

**În ţară,** vremea a fost în general frumoasă și s-a încălzit ușor, cu precădere în jumătatea de nord-est a țării. Cerul a fost variabil, cu înnorări temporar accentuate și izolat ploi slabe, de scurtă durată, în cursul zilei în nord-est, centru și sud, precum și la munte, iar noaptea, în nord-vestul teritoriului. Vântul a suflat slab și moderat. Temperaturile maxime s-au situat, în general, ușor sub cele medii multianuale și au fost cuprinse între 21 de grade la Joseni și 32 de grade la Calafat. La ora 06.00 se înregistrau valori cuprinse între 12 grade la Bozovici, Câmpulung Muscel și stațiile meteo din estul Transilvaniei și 22 de grade la Gura Portiței. Ieri dimineață, pe arii restrânse în Maramureș și Transilvania s-a semnalat ceață.

**OBSERVAȚII** - de ieri dimineață de la ora 06.00 a fost în vigoare 1 mesaj cod galben pentru fenomene meteorologice periculoase imediate (vizibilitate redusă în condiții de ceață) emis de către SRPV Sibiu.

**La Bucureşti,** vremea s-a încălzit ușor față de ziua precedentă. Cerul a fost variabil, cu înnorări temporar accentuate după-amiaza și seara. Vântul a suflat slab și moderat. Temperatura maximă a fost de 29 de grade la Afumați și Băneasa și 30 de grade la Filaret, iar la ora 06.00 se înregistrau 17 grade la Afumați și Băneasa și 18 grade la Filaret.

**3. Prognoza meteorologică în intervalul 25.07.2019, ora 08.00 –26.07.2019, ora 08.00**

**În ţară,** vremea va continua să se încălzească ușor devenind călduroasă în orele amiezii pe arii restrânse în vest și sud. Cerul va fi variabil, cu înnorări temporar accentuate după-amiaza și la începutul nopții când, pe spații restrânse la deal și la munte și doar izolat în restul teritoriului vor fi ploi de scurtă durată și posibil descărcări electrice. Vântul va sufla slab și moderat, cu unele intensificări în timpul ploilor. Temperaturile maxime vor fi cuprinse între 24 și 33 de grade, izolat mai ridicate în sudul Olteniei, iar cele minime se vor încadra între 12 și 22 de grade, ușor mai coborâte în depresiunile din estul Transilvaniei.

**La Bucureşti,** vremea va continua să se încălzească ușor. Cerul va fi variabil, cu înnorări temporare după-amiaza și seara, însă probabilitatea de apariție a ploilor de scurtă durată va fi destul de redusă. Vântul va sufla slab și moderat. Temperatura maximă va fi de 30...31 de grade, iar cea minimă de 16...18 grade.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**ABA Olt informează** despre **o mortalitatea piscicola redusă, circa 300 grame, specia mreană, produsă pe râul Olt, între com. Augustin şi com. Racoş, judeţul Braşov, în data de 23.07.2019, ora 12.01.** Apa râului Olt, în sectiunea pod Apata, prezenta o degradare a regimului de oxigen (CCOCr), având valoarea de 372 mg/l faţă de 125 mg/l, limita maxim admisibilă pentru categoria a V-a de calitate. IPJ Braşov continuă cercetările pentru identificarea poluatorului râului Olt. Se va reveni.

**ABA Argeş-Vedea şi APM Dâmboviţa** revin cu informaţii despre poluarea accidentală de la 17.07.19, ora 08.00, a 45 metri liniari, luciu de apă cu irizaţii petroliere a cursului pârâului Şuta Mică şi a 60 mp teren agricol privat, cu un amestec de 400 litri apă sărată de zăcământ și 250 litri țiței, cauzată de coroziunea conductei de transport de la Sonda 650 Cobia, Zona de Producție III Muntenia Vest, aparținând OMV Petrom SA, din localitatea Cobia, județul Dâmboviţa.

La data de 19.07.2019, au fost amplasate încă 2 baraje absorbante, localizate în aval şi amonte faţă de locul avariei, s-au folosit 40 kg material biodegradabil. Au fost eliminate şi înlocuite barajele amplasate iniţial astfel încât au rămas în număr de 4, aflate în permanentă observaţie. Cantitatea de 200 l ţiţei recuperată, a fost transportată în butoaie metalice la parcul 4 Cobia, unde a fost reintrodusă în circuitul productiv. Procentul de igienizare a apei pe suprafaţa afectată de irizaţii de ţiţei era de circa 60%, iar a solului de 100%. Acţiunea de igienizare a luciului de apă şi de recuperare a ţiţeiului au avut ca termen data de 24.07.2019.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la 18.07.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 23.07.2019 - 24.07.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**